SKRIFTLIG FORESPØRGSEL E-2455/02

af Christopher Heaton-Harris (PPE-DE) til Kommissionen

(29. august 2002)

Om: Påstande om mangelfuld administration af betroede EU-midler

Marta Andreasen var direktør for gennemførelse af budgetterne og regnskabsfører i Kommissionen, altså en meget høj post. Ifølge den relevante lovgivning havde hun det fulde ansvar for disse betroede EU-midler. Enhver påstand fra hendes side om mangelfuld administration må derfor tages særdeles alvorligt.

Er der kvalificeret, faguddannet regnskabspersonale på alle niveauer i Kommissionen?

Hvilke interne systemer for regnskabskontrol findes der i Kommissionen, og er de af en acceptabel standard?

Anmodes regnskabsførere om at godkende regnskaber, som vides at være fejlbehæftede?

Blev Marta Andreasen presset til at godkende forslag uden forbehold, selv om begrundelsen for et sådant forbehold var velkendt?

Er det rigtigt, at de fleste i den øverste ledelse er klar over, at tallene er unøjagtige?

Er det korrekt, at regnskaber håndteres og godkendes af ukvalificeret regnskabspersonale eller af tredjeparter?

Er medlemsstaternes konti sikre?

Vil Kommissionen åbne sine officielle regnskabsbøger, således at hendes påstande kan efterprøves?

På hvilken måde kan efterjusteringer og ændringer af tal i regnskaberne spores?

Søgte Kommissionen juridisk rådgivning med hensyn til, om den havde ret til at forhindre Marta Andreasen i at møde i Europa-Parlamentets Udvalg for Andragender?

I bekræftende fald hvorfor? Hvilken skade ville det efter Kommissionens opfattelse gøre, at hun mødte frem i et parlamentarisk udvalg for at afgive udtalelse?

Svar afgivet på Kommissionens vegne af Michaele Schreyer

(22. november 2002)

1. og 6. Alle ansatte i Generaldirektoratet for Budget (BUDG), som beskæftiger sig med regnskabsføring, er kvalificeret, enten formelt eller på grund af deres erfaring, intern uddannelse eller flere af disse faktorer.

Kontorcheferne i regnskabsafdelingen har alle formelle kvalifikationer og/eller erfaring inden for regnskabsføring eller økonomi.

Kommissionens nyudnævnte regnskabsfører er blevet udpeget på grund af sine kvalifikationer og erfaring inden for regnskabsføring, revision og finansstyring.

2. Hvad angår regnskabssystemet, findes der for indeværende følgende kontrolsystemer(1):

- der er stringent adskillelse af funktioner og ansvarsområder mellem de anvisningsberettigede og de personer, der udfører intern kontrol, og regnskabsføreren

- bemyndigelsen til at anvende godkendte bevillinger til forpligtelser er underlagt formelle godkendelsesprocedurer og reguleres stramt af underdelegationerne i regnskabssystemet. De delegerede anvisningsberettigede og deres personale kan kun anvende specifikke budgetlinjer, som de har tilladelse til at bruge i systemet, og denne adgang styres af systemet

- bankoplysninger for hver modtager af midler fra Kommissionen bliver sammenholdt med beviser fra den relevante bank, før betalingen kan gennemføres

- ved hver transaktion, der kræver bevillinger, kontrolleres det, om bevillingerne er til rådighed. Der findes kontroller med det formål at sikre, at budgettet og forpligtelserne ikke overskrides

- det frigørende dokuments gyldighed bekræftes for hver enkelt betaling

- der foretages daglig kontoafstemninger mellem kontobogførsler og bankbevægelser

- betalinger fra Kommissionen foretages via SWIFT. Kommissionen er forbundet med SWIFT af hensyn til sikkerhed og effektivitet og er en af systemets få kunder uden for bankvæsenet. Alle procedurer, der udføres, efter en besked er udgået fra Kommissionen (ændringer på bankkonti m.v.), fungerer på samme måde som mellem bankerne globalt

- regnskabsføreren kontrollerer regnskabsposteringer og regnskabsbalancer.

3. Forkerte konti bliver ikke afsluttet. I artikel 18 i forordningen om gennemførelsesbestemmelser til finansforordningen(2) bestemmes det, at regnskabsføreren skal føre de konti, som han/hun skal afslutte ved årets udgang, herunder evt. foreløbige konti, som skal underskrives af både den afgående og den nye regnskabsfører. Chartret om regnskabsføreren indeholder lignende bestemmelser.

Hvis regnskabsføreren har forbehold, skal han/hun underskrive regnskabet og anføre disse forbehold.

Da der ikke findes nogen udtrykkelig bestemmelse i tilfælde, hvor en (fratrædende) regnskabsfører har nægtet at underskrive regnskabet, er det nødvendigt at betragte hensigten bag disse bestemmelser, som tydeligvis er at sikre kontinuiteten i den offentlige administration, hvilket er et anerkendt princip i forvaltningsretten.

4. Kommissionen er ikke bekendt med, at Marta Andreasen skulle være blevet presset til at skrive under uden forbehold i tilfælde, hvor hun havde velunderbyggede forbehold.

5. Kasseregnskabet er korrekt. Regnskabets rigtighed er ikke blevet draget i tvivl af generaldirektorater eller tjenestegrene.

Alle spørgsmål og kommentarer fra generaldirektører og ledere af tjenestegrene om fremlæggelsen af tallene for hvert generaldirektorat pr. 31. december 2001 var blevet taget op, besvaret eller bragt i orden efter eventuelle nødvendige afklaringer senest i juli 2002.

I lyset af de hidtidige erfaringer er det hensigten, at der skal ske yderligere forbedringer i fremlæggelsen af tallene for generaldirektoraterne.

Det er alene regnskabsføreren, der underskriver regnskaberne, før de bliver sendt (via generaldirektøren for GD BUDG) til det medlem af Kommissionen, der har ansvar for budgettet, som formelt godkender regnskabet under bemyndigelsesproceduren. Regnskabet fremsendes derefter til Revisionsretten, Rådet og Parlamentet.

7. Kommissionen er ikke i stand til at udtale sig om den generelle kvalitet af medlemsstaternes offentlige regnskaber.

8. I overensstemmelse med finansforordningen har Kommissionens offentlige regnskabsbøger altid været fuldt åbne for både det interne og det eksterne revisionsorgan. De har begge adgang til det officielle regnskabssystem.

Kommissionens detaljerede regnskab, som afspejler regnskabsbøgerne, bliver som det ærede medlem formentlig er bekendt med desuden sendt til Parlamentet, Rådet, Revisionsretten og de øvrige institutioner.

De Europæiske Fællesskabers konsoliderede årsregnskab udleveres ligeledes til disse organer og offentliggøres i De Europæiske Fællesskabers Tidende.

9. Justeringer eller ændringer af transaktioner kan kun foretages af autoriseret personale. Der er streng kontrol med dataadgangen. Hver transaktionsproces findes i systemet med en fuldstændig liste over samtlige godkendelser og foretagne ændringer fra transaktionens begyndelse. Der findes også henvisninger til, hvor de underliggende dokumenter bag transaktionen befinder sig rent fysisk.

Revisionsretten har kritiseret, at systemteknikere har adgang. Der er allerede sket forbedringer, og der arbejdes stadig med dette forhold.

I det begrænsede og faldende antal tilfælde, hvor der er behov for tekniske systemjusteringer (f.eks. ved softwarefejl), vurderes det først, om sådanne justeringer er berettigede, og foretagne ændringer dokumenteres. I de ganske få tilfælde, hvor en softwarefejl medfører en transaktionsfejl, bliver de forkerte data erstattet af de rigtige data. Også disse sager analyseres fuldt ud og godkendes, før der træffes foranstaltninger, og alle handlinger dokumenteres.

10. og 11. Kommissionen har søgt rådgivning hos sin juridiske tjeneste om de retslige vilkår for et eventuelt fremmøde. Dette er normal praksis. Kommissionen diskuterer normalt ikke rent interne sager af denne type offentligt.

Der var klart tale om fortrolighedsbetænkeligheder, dels på grund af retslige diskretionsbetingelser, hvis gyldighed Domstolen til stadighed har bekræftet, dels på grund af, at der var indledt en disciplinærsag.

(1) De fleste af disse kontroller er altid blevet udført og er fastsat i finansforordningen (EFT L 240 af 7.10.1995).

(2) http://www.cc.cec/budg/lex/fr/droit/mod_exec/index.htm.